Dita ndërkombëtare e të drejtave të njeriut
Këtë vit, OKB-ja shënon 20 vjetorin e nënshkrimit të Deklaratës së Vjenës
Duket diçka e thjeshtë: fëmijët shkojnë në shkollë për të mësuar. Por siç mësuam vitin e kaluar nga sulmi taleban kundër aktivistes adoleshente, Malala Yousafzai, shkollimi është një e drejtë që nuk mund të konsiderohet si diçka që na takon. Sekretari i Përgjithshëm i OKB-së, Ban Ki-moon ka thenë se 57 milion fëmijë në gjithë botën nuk shkojnë në shkollë. Shumë prej tyre banojnë në zona konflikti dhe shumica janë vajza. E drejta e arsimit, të drejtat e fëmijëve, eliminimi i dhunës kundër grave dhe zhdukja e varfërisë u hartuan për të gjithë njerëzit nga Deklarata e Vjenës. Ndihmës Sekretari i Përgjithshëm i OKB-së, Ivan Šimonović thotë se deklarata e vitit 1993 ishte një hap shumë i rëndësishëm. Por megjithë përparimet e bëra, lufta vazhdon, thotë Philippe Bolopion i organizatës Human Rights Watch. Zoti Šimonović thotë se shkeljet e të drejtave të nejriut shpesh janë shenja e parë e konfliktit. Qeveritë mbajnë përgjegjësi që të mbrojnë të drejtat e njeriut. Megjithatë në Siri dhe në Republikën e Afrikës Qendrore, autoritetet janë mes atyre që akuzohen për krime. Philippe Bolopion i Human Rights Watch vizitoi kohët e fundit Republikën e Afrikës Qendrore. Ai thotë se takoi shumë njerëz, të afërmit e të cilëve ishin vrarë nga ish rebelët, tani në pushtet. Me rastin e ditës ndërkombëtare të të drejtave të njeriut, Kombet e Bashkuara po nderojnë 5 persona për mbrojtjen e të drejtave të njeriut, mes tyre Hilmnijeta Apuk nga Mitrovica, veprimtare e organizatës joqeveritare “Njerëzit e vegjël të Kosovës”, një gazetar maroken dhe aktivistja adoleshente nga Pakistani, Malala Yousafzai.